Ambasadorul Canadei la București, Kevin Hamilton (foto), a afirmat pentru Republica.ro, că, în această fază, guvernul ar trebui să ia în considerare abrogarea ordonanței de urgență care schimbă codurile penale, cel puțin până când vor avea loc consultări mai largi.

„Niciun guvern ales democratic nu poate să fie surd la voința oamenilor”, a declarat acesta.



Redăm mai jos declarația integrală făcută de ambasadorul Kevin Hamilton pentru Republica.

„Măsura unei democrații nu este dată doar de ceea ce se întâmplă la vot. O victorie electorală îi dă cu certitudine guvernului mandatul să conducă țara, dar felul în care guvernul, odată instalat, își exercită puterea contează la fel de mult. Niciun guvern ales democratic nu poate să fie surd la voința oamenilor, odată ajuns la putere. Iar românii sunt în mod atât de evident și, cred eu, justificat supărați pe acțiunile guvernului din acest moment, încât este rezonabil să te aștepți că guvernul ar trebui să îi asculte.

Un guvern responsabil ar trebui, în această fază, să ia serios în considerare abrogarea ordonanței de urgență, cel puțin până când consultări mai largi pot avea loc. Poate că guvernul este îndreptățit în obiectivele sale la nivel general, dar nu a făcut suficient de mult pentru a le explica nici publicului din România, nici partenerilor internaționali.

Ar trebui să profite de această oportunitate pentru a face un pas înapoi, a reconsidera, a consulta și apoi a veni cu o cale transparentă de a obține obiective guvernamentale legitime în ceea ce privește politicile din domeniu justiției.”